
	PREDLAGATELJ:
	Ministarstvo gospodarstva 


	PREDMET:
	Prijedlog odluke o ustupanju na privremeno korištenje kontejnera iz 
strateških robnih zaliha i prijenosu robe iz strateških robnih zaliha 
bez naknade Ministarstvu unutarnjih poslova

	


______________________________________________________________________________________________________________________________________________________
PRIJEDLOG

Na temelju članka 31. stavka 2. Zakona o Vladi Republike Hrvatske („Narodne novine“ broj 150/11., 119/14., 93/16., 116/18., 80/22. i 78/24.), a u vezi s člankom 4. stavkom 1. Zakona o strateškim robnim zalihama („Narodne novine“, broj 141/22.), Vlada Republike Hrvatske je na sjednici održanoj _________ 2026. godine donijela
ODLUKU
o ustupanju na privremeno korištenje kontejnera iz strateških robnih zaliha i prijenosu robe iz strateških robnih zaliha bez naknade Ministarstvu unutarnjih poslova
I.
Odobrava se Ministarstvu gospodarstva – Ravnateljstvu za robne zalihe ustupanje na privremeno korištenje, bez naknade, 355 (tri stotine pedeset i pet) kontejnera (uredskih, stambeno - uredskih, stambenih i sanitarnih) iz strateških robnih zaliha Ministarstvu unutarnjih poslova, za potrebe uspostave privremenog centra za granične procedure s ciljem provođenja postupaka kontrole nezakonitih kretanja te registracije stranih državljana – tražitelja međunarodne zaštite.
II.
Odobrava se Ministarstvu gospodarstva – Ravnateljstvu za robne zalihe prijenos, bez naknade, 1600  (tisuću i šest stotina) sklopivih (poljskih) kreveta, 3600 (tri tisuće i šest stotina) deka, 4000 (četiri tisuće) jastuka, 4000 (četiri tisuće) jastučnica i 4000 (četiri tisuće) plahti, iz strateških robnih zaliha Ministarstvu unutarnjih poslova, za potrebe iz točke I. ove Odluke. 
III.
Za prijevoz i utovar kontejnera i robe iz strateških robnih zaliha iz točaka I. i II. ove Odluke zadužuje se Ministarstvo unutarnjih poslova – Ravnateljstvo civilne zaštite. 
IV.
Zadužuje se Ministarstvo gospodarstva – Ravnateljstvo za robne zalihe da s Ministarstvom unutarnjih poslova sklopi:
-  Sporazum o ustupanju na privremeno korištenje, upravljanje i održavanje kontejnera iz točke I. ove Odluke,
- Ugovor o prijenosu robe iz strateških robnih zaliha iz točke II. ove Odluke.
V.
Financijska protuvrijednost robe iz točke II. ove Odluke u iznosu od 159.376,88 eura knjižiti će se na teret Ministarstva gospodarstva– Ravnateljstva za robne zalihe.


VI.
Zadužuje se Ministarstvo gospodarstva – Ravnateljstvo za robne zalihe i Ministarstvo unutarnjih poslova – Ravnateljstvo civilne zaštite za provedbu ove Odluke.
                                                                  VII.
Ova Odluka stupa na snagu danom donošenja.
KLASA:
URBROJ:
Zagreb, _________ 2026.

PREDSJEDNIK

mr.sc. Andrej Plenković


O B R A Z L O Ž E NJ E

Sukladno Paktu o migracijama i azilu, kao pravnom temelju za sveobuhvatno, integrirano i kolektivno upravljanje migracijama, Republika Hrvatska u obvezi je uspostaviti privremeni centar za granične procedure s ciljem provođenja postupaka kontrole nezakonitih kretanja te registracije stranih državljana – tražitelja međunarodne zaštite.
Ministarstvo unutarnjih poslova zatražilo je od Ministarstva gospodarstva pomoć u osiguravanju kontejnera i robe strateških robnih zaliha potrebnih za smještaj stranih državljana – tražitelja međunarodne zaštite, kao i za smještaj te prostor za rad svih potrebnih službi, kako slijedi:  
· 355 (tri stotine pedeset i pet) kontejnera (uredskih, stambeno - uredskih, stambenih i sanitarnih), 
· 1600 (tisuću i šest stotina) sklopivih (poljskih) kreveta,
· 3600 (tri tisuće i šest stotina) deka,
· 4000 (četiri tisuće) jastuka,
· 4000 (četiri tisuće) jastučnica,
· 4000 (četiri tisuće) plahti. 
Sukladno navedenome, predlaže se Vladi Republike Hrvatske donošenje Odluke o ustupanju na privremeno korištenje kontejnera iz strateških robnih zaliha i prijenosu robe iz strateških robnih zaliha bez naknade Ministarstvu unutarnjih poslova.

